b'\n_START_ARTICLE_\nSimon Phillips\n_START_SECTION_\nKariera\n_START_PARAGRAPH_\nPhillips je za\xc4\x8del profesionalno igrati bobne v starosti 12. let v o\xc4\x8detovi dixieland zasedbi, kjer je igral \xc5\xa1tiri leta. Kasneje je dobil mo\xc5\xbenost igranja v muzikalu\xc2\xa0\xc2\xbbJesus Christ Superstar\xc2\xab. Kmalu je Phillips postal studijski glasbenik. V 80. letih se je Phillips uveljavil kot studijski glasbenik. Leta 1984 je bobnar skupine Queen Roger Taylor v intervjuju dejal, da mora\xc5\xa1 biti v teh dneh dober kot Simon Phillips, \xc4\x8de ho\xc4\x8de\xc5\xa1 kot bobnar uspeti._NEWLINE_Leta 1976 je Phillips posnel album Live s Philom Manzanero in Brianom Eno. Leta 1977 je zamenjal bobnarja skupine Judas Priest Alana Moora in je s skupino posnel album Sin After Sin, leta 1980 je snemal debitantski album Michaela Schenkerja The Michael Schenker Group._NEWLINE_Phillips je v svoji karieri sodeloval in snemal s \xc5\xa1tevilnimi izvajalci kot so Big Jim Sullivan, Pete Townshend, Big Country, Toto, Steve Lukather and Los Lobotomys, Jeff Beck, Whitesnake, Jack Bruce, David Gilmour, Frank Zappa, Brian Eno, Duncan Browne, Toyah, Mike Oldfield, Jon Anderson, Bonnie Tyler, Trevor Rabin, Gary Moore, 10cc, Mick Jagger, PhD, Joe Satriani, Russ Ballard, Mike Rutherford, Phil Manzanera, John Wetton, Juan Martin, Asia, Stanley Clarke, Jimmy Earl, Derek Sherinian, Nik Kershaw, Gordon Giltrap, Camel, Jordan Rudess in Tears For Fears._NEWLINE_Leta 1989 je bobnal s skupino The Who na njihovi turneji\xc2\xa0\xc2\xbbAmerican reunion tour\xc2\xab, sodeloval pa je tudi z Rogerjem Daltreyjem in Petom Townshendom._NEWLINE_Phillips je igral, produciral in zmiksal pet albumov Dereka Sheriniana \xe2\x80\x93 Insertia (2001), Black Utopia (2003), Mythology (2004), Blood of the Snake (2006) in Oceana (2011). Prav tako je produciral in zmiksal dva albuma Mika Oldfielda. Leta 1983 je sodeloval skupaj z Jeffom Beckom, Jimmyjem Pagem, Ericom Claptonom, Stevom Winwoodom in drugimi na videu koncerta A.R.M.S. za Ronnieja Laneja. V za\xc4\x8detku 80. let je Phillips skupaj z Mojem Fosterjem in Rayem Russllom ustanovil skupino RMS._NEWLINE_Izdal je \xc5\xa1tiri studijske albume razli\xc4\x8dnih stilov. Leta 2006 je Phillips izdal DVD\xc2\xa0\xc2\xbbResolution\xc2\xab\xc2\xa0s svojo jazz zasedbo\xc2\xa0\xc2\xbbVantage Point\xc2\xab\xc2\xa0skupaj s pianistom Jeffom Babkom, trobenta\xc4\x8dem Waltom Fowlerjem, saksofonistom Brandonom Fieldsom in basistom Alphonsom Johnsonom._NEWLINE_Leta 2015 je Phillips na podelitvi 14. Independent Music Awards zmagal v kategoriji\xc2\xa0\xc2\xbbJazzovski instrumentalni album\xc2\xab\xc2\xa0za\xc2\xa0\xc2\xbbProtocol II\xc2\xab.\n_START_SECTION_\nToto\n_START_PARAGRAPH_\nLeta 1992 je bil Phillips napro\xc5\xa1en, da nadomesti Jeffa Porcara, ki je umrl pred turnejo\xc2\xa0\xc2\xbbKingdom of Desire\xc2\xab. Steve Lukather je dejal, da bo \xc5\xa1el na turnejo, le \xc4\x8de bo namesto Porcara bobnal Phillips. Po turneji je Phillips postal polnopravni \xc4\x8dlan skupine Toto._NEWLINE_Phillipsa, ki so ga ostali \xc4\x8dlani imenovali "Si-Phi" ali "Si", je kmalu postal tehni\xc4\x8dni guru skupine. Kot tak je opravil in\xc5\xbeenirsko delo na albumih Through the Looking Glass, Falling in Between, Livefields in 25th Anniversary - Live in Amsterdam._NEWLINE_Po prekinitvi delovanja skupine 15. julija 2008, so se \xc4\x8dlani skupine Toto 27. februarja 2010 ponovno zdru\xc5\xbeili za turnejo v podporo bas kitaristu skupine Miku Porcaru, ki je zbolel za boleznijo ALS. Turnejo je skupina zaklju\xc4\x8dila leta 2011 skupaj z izdanim DVD-jem posnetka koncerta v Villafranci di Veroni. V letih 2012 in 2013 je Phillips skupaj s skupino igral na turneji. Po koncu turneje se je skupina odlo\xc4\x8dila, da bodo na DVD-ju izdali posnetek koncerta iz Lod\xc5\xbea na Poljskem._NEWLINE_26. januarja 2014 je Phillips zapustil skupino Toto, da bi se lahko posvetil svoji karieri. Zamenjal ga je Keith Carlock, ki ga je kasneje nadomestil Shannon Forrest, ki trenutno nastopa s skupino.\n_START_SECTION_\nOstali projekti\n_START_PARAGRAPH_\nLeta 2009 je skupaj s klaviaturistom Phillippom Saissejem in basistom Pinom Palladinom ustanovil instrumentalni jazz/funk rock trio\xc2\xa0\xc2\xbbPhillips Saisse Palladino\xc2\xab\xc2\xa0oz.\xc2\xa0\xc2\xbbPSP\xc2\xab, ki je od leta 2009 do 2010 koncertirala po Evropi. Phillips je tudi sodeloval na albumu Joeja Satrianija Super Colossal. Phillips se je tudi pojavil v u\xc4\x8dni video seriji Art & Science of Sound Recording Alana Parsonsa. Sodeloval je tudi pri snemanju albuma skupine\xc2\xa0\xc2\xbbMichael Schenker Group\xc2\xab\xc2\xa0In the Midst of Beauty, s skupino pa je nato od\xc5\xa1el na turnejo. Sodeloval je tudi pri albumu Hiromi Uehara Voice, kasneje pa je z njo tudi od\xc5\xa1el na turnejo.\n_START_SECTION_\nVplivi\n_START_PARAGRAPH_\nPhillips kot svoje vzornike omenja Buddyja Richa, Billyja Cobhama, Steva Gadda, Iana Paiceja, Tommyja Aldridgeja in Bernarda Purdieja.'